钦定古今图书集成/明伦汇编/官常典/第741卷 > 吴兑
## 钦定古今图书集成/明伦汇编/官常典/第741卷 > 吴兑

按《江阴县志》：兑青旸团长，魁岸有膂力。尝至京遇盗，
发嚆，矢附耳过，兑发矢，亦如之。盗惊下马问客何方
人，曰：“我江阴吴兑也。”盗谢罪去。嘉靖乙卯，倭再犯江
阴，兑从钱𬭚御倭，每阵摧锋，复令御倭。石撞策马统
乡兵百人往，马缩胸不肯度木梁，兑挟而过之，至郑
庄港，突遇倭，乡兵惊散，兑独与斗，倭皆怯，失刃将泅
水去，水深不可过，登岸复战。兑失足堕水，被数刃，佯
死，倭乃去。舁还，一日卒。钱侯亲为文祭之。万历改元，
知县刘守泰奏请特祠，岁祀于里。